ปตท.เคาะ3.5แสนล.
งบลงทุน5ปี50%ลงขันลูกบุกต่างประเทศ-TTCLร่วมทุนเกาหลีอนาคตหรู
24 ธ.ค. 2554

งบลงทุน5ปี50%ลงขันลูกบุกต่างประเทศ-TTCLร่วมทุนเกาหลีอนาคตหรู
บอร์ด ปตท. ไฟเขียวงบลงทุน 5 ปี รวม 357,996 ล้านบาท ประมาณ 50% ลงทุนร่วมกับลูก ส่วนธุรกิจก๊าซ 30% 
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า คณะกรรมการบริษัท ปตท. มีมติอนุมัติแผนการลงทุน 5 ปี (2555-2559) วงเงินรวม 357,996 ล้านบาท 
สำหรับงบลงทุนดังกล่าวประกอบด้วยงบที่ได้รับอนุมัติแล้วจำนวน 185,307 ล้านบาท และการลงทุนใหม่ตามโอกาสที่เอื้ออำนวยในอนาคตจำนวน 172,689 ล้านบาท
การลงทุนสัดส่วนประมาณ 50% เป็นการร่วมทุนและลงทุนในบริษัทลูกที่ถือหุ้น 100% เพื่อขยายธุรกิจพลังงานในต่างประเทศ รวมทั้งการขยายความสามารถในการนำเข้าเพื่อรองรับความต้องการใช้ก๊าซธรรมชาติที่เพิ่มขึ้นของบริษัท พีทีที แอลเอ็นจี ระยะที่ 2 
สัดส่วนประมาณ 33% ลงทุนในกลุ่มธุรกิจก๊าซธรรมชาติ ซึ่งมีโครงการหลักประกอบด้วย โครงการก่อสร้างท่อส่งก๊าซบนบก เส้นที่ 4 (ระยองแก่งคอย) และโครงการก่อสร้างท่อส่งก๊าซวังน้อยนครสวรรค์ และแก่งคอยนครราชสีมา เป็นต้น
“ปี 2555 จะใช้งบลงทุนรวม 91,467 ล้านบาท ประมาณ 55,492 ล้านบาท เป็นการร่วมลงทุนกับบริษัทลูก ส่วนธุรกิจก๊าซคาดว่าจะใช้จำนวน 27,163 ล้านบาท”
ด้านนายกอบชัย ธนสุกาญจน์ ผู้จัดการทั่วไปฝ่ายการเงินและฝ่ายนักลงทุนสัมพันธ์ บริษัท โตโย-ไทย คอร์ปอเรชั่น (TTCL) เปิดเผยหลังลงนามบันทึกข้อตกลงเพื่อความเข้าใจ (เอ็มโอยู) กับบริษัท Korea Milland Power หรือโคมิโป ในสัญญาจะซื้อจะขายหุ้นบริษัท นวนครการไฟฟ้า (NNE) ว่า ถือเป็นโครงการเริ่มต้นเท่านั้น เพื่อร่วมมือกันในธุรกิจพลังงานและโรงไฟฟ้าอนาคตทั้งในและต่างประเทศ 
โครงการที่ 2 อยู่ระหว่างร่วมยื่นประมูลงานรับเหมาก่อสร้างโรงไฟฟ้าพลังงานแสงอาทิตย์ขนาดใหญ่ซึ่งอยู่นอกภูมิภาคเอเชีย คาดว่าจะทราบผลช่วงกลางปี 2555 
ขณะเดียวกันก็พร้อมที่จะจับมือกับโคมิโปไปรับงานที่ทวาย ประเทศพม่าด้วย เพราะเป็นโครงการที่ใหญ่มาก และบริษัทมีบริษัท อิตาเลียนไทย ดีเวล๊อปเมนต์ (ITD) เป็นผู้ถือหุ้นด้วย 
“โคมิโปเปรียบเสมือนการไฟฟ้าฝ่ายผลิตแห่งประเทศไทย (กฟผ.) แต่ของเขามีการแปลงสภาพเป็นบริษัทแล้ว ซึ่งการที่ TTCL ควงคู่เป็นพันธมิตรจะช่วยเพิ่มศักยภาพในการรับงานด้านโรงไฟฟ้าและพลังงานชีวมวลมาก และทำให้บริษัทสามารถรักษาสัดส่วนรายได้จากต่างประเทศไว้ที่ 60% ในปีหน้าเท่ากับปัจจุบัน” นายกอบชัย กล่าว
แนวโน้มรายได้ในปี 2555 จะเริ่มแตะระดับ 1 หมื่นล้านบาท จากปีนี้ที่คาดว่าอยู่ที่ 7,500 ล้านบาท เติบโต 40% จากปีก่อน โดยมาจากงานที่อยู่ในมือกว่า 2 หมื่นล้านบาท ซึ่งส่วนใหญ่เป็นงานต่างประเทศถึง 60% และบริษัทยังคาดหวังจากงานประมูลประมาณ 2 หมื่นล้านบาท
ตลาดหลักทรัพย์แห่งประเทศไทย เปิดเผยว่า นักลงทุนที่จะซื้อหุ้นบริษัท โซลูชั่น คอนเนอร์ (1998) หรือ SLC ตั้งแต่วันที่ 26 ธ.ค. 2554 ถึงวันที่ 13 ม.ค. 2555 จะต้องวางเงินสดทั้ง 100% ก่อนสั่งซื้อ (แคชบาลานซ์)
ที่ผ่านมาราคา SLC วิ่งขึ้นมาพรวดเดียวจากต่ำกว่า 0.30 บาท ก็ขยับขึ้นถึง 0.44 บาทอย่างรวดเร็ว ก่อนที่จะหยุดความร้อนแรง ราคาอ่อนตัวลงในวันที่ 2223 ธ.ค.ที่ผ่านมา ล่าสุดปิดที่ระดับ 0.31 บาท รูดลงแรง 0.06 บาท หรือ 16.22%
ด้านตลาดหุ้นไทยดัชนีทรุดปลายตลาด ปิดต่ำสุดที่ 1,037.37 จุด ลดลง 5.15% มูลค่าการซื้อขายเพียง 22,809 ล้านบาท
อย่างไรก็ตาม นักลงทุนต่างชาติมียอดซื้อสุทธิ 7,237 ล้านบาท หลังจากบริษัท ชิน คอร์ปอเรชั่น (INTUCH) ทำรายการขายหุ้นบริษัท แอดวานซ์ อินโฟร์ เซอร์วิส (ADVANC) จำนวน 61 ล้านหุ้น ในราคาหุ้นละ 130 บาท รวมเป็นเงินทั้งสิ้น 7,930 ล้านบาท ให้กับบริษัท สิงค์เทล ทำให้ถือหุ้นทั้งหมด 23.32% ของทุนชำระแล้วของบริษัท